
Összefoglaló
Gyártósor konfigurációk elemzése gyártósor-kiegyenlítési modellekkel
egy alkatrész összeszerelő üzem példáján

A vállalatok folyamataik állandó javításával tudják hatékonyságukat növelni. A folyamatinnováció szinte minden termelő és szolgáltató rendszer esetén a tartós versenyelőny forrása lehet. A folyamatinnovációt segítheti minden olyan már meglévő és új módszer, amely a fejlődést tudományosan megalapozza. Ezen eszközök közül kiemelt jelentősége van a folyamat optimalizálását támogató kvantitatív módszereknek.
A termelésmenedzsment egyik fontos, a termelő- és szolgáltatórendszerek problémáinak vizsálatához egyaránt gyakran használt eszköze a gyártósor-kiegyenlítés. Olyankor beszélünk gyártósor-kiegyenlítési problémákról (assembly line balancing = ALB), amikor számos oszthatatlan tevékenységet (műveletet) kell csoportokba rendezve munkaállomásokhoz rendelni egy folyamatos gyártást végző gyártósornál. Erőforrás-felhasználás szempontjából optimális hozzárendelés esetén a szükséges dolgozók száma és ezen keresztül a működési költségek a lehető legkisebbek (Boysen et al., 2008).

Amikor a műveleteket munkaállomásokhoz rendeljük, figyelembe kell venni a ciklusidőre vonatkozó megkötéseket, a műveletek megelőzési kapcsolatait, a területi sajátosságokat, a technológiai és logikai feltételeket. Még ezen korlátozó feltételek figyelembe vételével is sok lehetséges megoldás adódhat. Az optimalizáló modellek segítenek, hogy megtaláljuk ezek közül a legkedvezőbbet (Koltai-Tatay, 2010).

Napjainkban az optimalizáló szoftverek lehetővé teszik a gyakorlati méretű ALB problémák matematikai programozási modelljeinek hatékony megoldását. Ezért a kutatás fókuszát a gyakorlati problémák megoldására alkalmas modellek készítésére és új alkalmazási területek kutatására érdemes helyezni (Boysen et al., 2008).

A TDK dolgozatomban ezzel a kérdéskörrel foglalkoztam. Kutatásaimat a Phoenix Mecano Kecskemét Kft-nél végeztem, ahol két gyártósor-konfigurációt vizsgáltam. Egy külső vezérlésű egymotoros emelő készülék példáján keresztül mutatom be, hogy a gyártósor kiegyenlítési modellek által szolgáltatott információk hogyan tudják támogatni a termelési mennyiségekkel összefüggő gyártósor-kialakítási döntéseket. Mivel a vállalat nagy hangsúlyt fektet gyártósorai termelékenységének folyamatos javítására, ezért érdekelt minden olyan új termelésszervezési technika megismerésében és alkalmazásában, amelyek a gyártósor működési paramétereit javítják. A kutatás eredményeként levont következtetések felhasználhatók a vállalat további folyamatainak javításához is.
A kutatásom folytatásaként a következő kérdéseket szeretném vizsgálni és modellezni:

· Alternatív optimális megoldások esetén milyen másodlagos szempontok alapján válasszuk ki a számunkra legkedvezőbb elrendezést.

· A munkaerő képzettségét érvényesítő feltételek megfogalmazása és ezekkel az alapmodellek kiegészítése.

· Tanulási hatás figyelembevétele a gyártósor kiegyenlítési modellek megfogalmazásakor, valamint a tanulás eredményre gyakorolt hatásának vizsgálata.

· Vegyes gyártósorok (több terméket egyszerre gyártó gyártósorok) működésének elemzése.

